मानसी पारेख

मानसी पारेख ही एक भारतीय अभिनेत्री, गायिका, निर्माती आणि कंटेंट क्रिएटर आहे. स्टार प्लसवरील जिंदगी का हर रंग... गुलाल  या मालिकेत गुलाल या भूमिकेसाठी ती ओळखली जाते. सोबत तिने सुमित संभाल लेग मध्ये मायाची भूमिका केली आहे. २०२४ मध्ये कच्छ एक्सप्रेस या चित्रपटातील मोंघीच्या भूमिकेसाठी तिला सर्वोत्कृष्ट अभिनेत्रीचा राष्ट्रीय चित्रपट पुरस्कार मिळाला.

 वैयक्तिक जीवन 
मानसी पारेख ही एक गुजराती आहे जी मुंबईत जन्मली आणि वाढली. मुंबईत जन्मलेली असूनही, तिचे गुजरातशी एक मजबूत सांस्कृतिक नाते आहे आणि ती वारंवार गुजरातला भेट देते. ती संगीताच्या आवडीने वाढली आणि पुरुषोत्तम उपाध्याय यांची चाहती आहे. तिचे लग्न संगीतकार व गायक पार्थिव गोहिलशी झाले आहे आणि त्यांना एक मुलगी निर्वी गोहिल आहे. पार्थिवने सावरिया चित्रपटातील "युं शबनमी" हे गाणे गायले आहे.

 कारकीर्द 
मानसीला शालेय जीवनापासूनच संगीत आणि अभिनयाची आवड होती. तिने शालेय कार्यक्रमांमध्ये सक्रियपणे भाग घेतला आणि २००३ मध्ये चॅनल व्ही च्या पॉप स्टार (सीझन २) चा भाग होती, जिथे ती आयुष्मान खुरानासोबत ८ शेवटच्या स्पर्धकांपैकी एक होती. तिने २००४ मध्ये कितनी मस्त है जिंदगी या मालिकेतून अभिनय क्षेत्रात पदार्पण केले, परंतु २००५ मध्ये स्टार वनच्या इंडिया कॉलिंग या मालिकेद्वारे तिला लोकप्रियता मिळाली. तिने झी टीव्हीवरील गायन रिॲलिटी शो स्टार या रॉकस्टार जिंकला. मानसी स्टार प्लसवरील प्राइम-टाइम शो गुलालमध्येही दिसली होती आणि ९एक्स च्या रिमोट कंट्रोल आणि स्टार वनच्या लाफ्टर के फटके सारख्या शोमध्येही दिसली होती. एप्रिल २०१२ मध्ये, ती अभिनेता शिव पंडित यांच्यासोबत तमिळ प्रणय चित्रपट लीलाई मध्ये दिसली. मानसीने ये कैसी लाईफ या चित्रपटातून हिंदीमध्ये पदार्पण केले, ज्याचा प्रीमियर गोव्यात झालेल्या इफ्फी महोत्सवात झाला.

२०१९ मध्ये, तिने डू नॉट डिस्टर्ब या गुजराती वेब सिरीजमधून निर्माती म्हणून पदार्पण केले. २०१९ मधील उरी: द सर्जिकल स्ट्राईक मध्ये ती मोहित रैनाच्या पत्नी व विक्की कौशलच्या बहिणीच्या भूमीकेत दिसली. २०२० मध्ये, तिने गोलकेरी या चित्रपटातून गुजराती चित्रपटसृष्टीत पदार्पण केले जे व्यावसायिकदृष्ट्या यशस्वी झाले. ७० व्या राष्ट्रीय चित्रपट पुरस्कारांमध्ये, २०२४ मध्ये कच्छ एक्सप्रेस चित्रपटातील मोंघीच्या भूमिकेसाठी तिला सर्वोत्कृष्ट अभिनेत्रीचा राष्ट्रीय चित्रपट पुरस्कार मिळाला, आणि हा सन्मान मिळवणारी ती पहिली गुजराती अभिनेत्री ठरली. तिचा पुढचा चित्रपट हा हॉरर कॉमेडी झमकुडी (२०२४) व्यावसायिकदृष्ट्या यशस्वी झाला.

 संदर्भ 

वर्ग:राष्ट्रीय चित्रपट पुरस्कार, सर्वोत्कृष्ट अभिनेत्री
वर्ग:जन्म वर्ष गहाळ (जिवंत लोक)
वर्ग:हिंदी दूरचित्रवाहिनी अभिनेत्री
वर्ग:तमिळ चित्रपट अभिनेत्री
वर्ग:२१व्या शतकातील भारतीय अभिनेत्री
वर्ग:गुजराती चित्रपट अभिनेत्री
वर्ग:स्त्री चरित्रलेख
वर्ग:पार्श्वगायक
वर्ग:इ.स. १९८६ मधील जन्म